భూవిజ్ఞాన శాస్త్రము

భూవిజ్ఞాన శాస్త్రము లేదా భూగర్భ శాస్త్రం (ఆంగ్లం: Geology) అంటే భూమి, ఇంకా ఇతర ఖగోళ వస్తువులు ఎలాంటి పదార్థాలతో ఏర్పడ్డాయి, కాలక్రమేణా అవి ఎలా పరిణామం చెందాయో అధ్యయనం చేసే సహజ విజ్ఞానశాస్త్ర విభాగం. ఆధునిక భూగర్భ శాస్త్రం భూమికి సంబంధించిన ఇతర విజ్ఞానశాస్త్రాలతో కలిగలిసి ఉంది.

ఈ శాస్త్రం భూమి ఉపరితలంపైన, దాని క్రింద పొరల నిర్మాణాన్ని, ఆ నిర్మాణం ఎలాంటి ప్రక్రియల వల్ల ఏర్పడిందో వివరిస్తుంది. భూవిజ్ఞాన శాస్త్రవేత్తలు శిలల నిర్మాణ చరిత్రపై అంతర్దృష్టిని పొందడానికి వాటి ఖనిజ కూర్పును అధ్యయనం చేస్తారు. ఒక ప్రదేశంలో కనిపించే రాళ్ల సాపేక్ష వయస్సును భూగర్భ శాస్త్రం నిర్ణయిస్తుంది. దీనిలో ఉపవిభాగమైన భూరసాయన శాస్త్రం (జియోకెమిస్ట్రీ) వాటి అసలైన వయస్సును నిర్ణయిస్తుంది. భూగర్భశాస్త్రవేత్తలు వివిధ రకాలైన పద్ధతులను ఉపయోగించి వివిధ కాలాల్లో భూమి చరిత్రను గ్రహిస్తారు. అంతేకాక ప్లేట్ టెక్టోనిక్స్, జీవ పరిణామ చరిత్ర, భూమి పూర్వ వాతావరణం లాంటి విషయాలు అంచనా వేయగలుగుతారు. వీరు భూగ్రహాన్నే కాక ఇతర గ్రహాలను కూడా అధ్యయనం చేస్తారు. వీరు తమ అధ్యయనంలో క్షేత్రస్థాయి పరిశీలన (ఫీల్డ్ వర్క్), శిలల వర్ణన, భూభౌతిక పద్ధతులు, రసాయన విశ్లేషణ, భౌతిక ప్రయోగాలు, సంఖ్యా నమూనాలు మొదలైన పద్ధతులు వాడతారు.

 మూలాలు 

వర్గం:విజ్ఞాన శాస్త్రం